След атентата в София на 16 април 1925 г. сградата на Еврейското училище заедно с тези на Втора прогимназия „Марашлията“ и Четвърта прогимназия „П. Каравелов“ са използвани като затвор. На 26 февруари 1926 г. се полага основният камък на сградата на Търговската гимназия, по проект на видните български архитекти Димитър Попов и Лазар Нанчев. През 1926 г. започва обучението и в "Италианското училище „Виторио Алфиери“". Трусовете на Чирпанското земетресение през 1928 г. разрушават или правят много училищни сгради в града непригодни за обучение. Обучението е преместено временно в бараки или други помещения. До декември 1931 г. повечето от сградите на училищата са възстановени с помощта на средства от фонда ДИПОЗЕ.